Diari Oficial de la Generalitat Valenciana


Sumari del DOGV 10050, del 21-02-2025 (2025/1828)

RESOLUCIÓ de 31 de gener de 2025, de la Direcció General d’Urbanisme, Paisatge i Avaluació Ambiental, per la qual s’ordena la publicació de l’informe ambiental i territorial estratègic de la modificació puntual número 18 del Pla general d’Ontinyent, en el terme municipal d’Ontinyent. Expedient 067/3784-TFI.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10865

Data del DOGV
:   21-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/1828

CVE
:   MPPL-M-4431-5286

Data del document
:   31-01-2025

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació en el *Diari Oficial de la Generalitat Valenciana*  de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 067/8528-BZN Ontinyent (València).

«Informe ambiental i territorial estratègic

Objecte: modificació puntual número 18 del Pla general d’Ontinyent

Tràmit: Avaluació ambiental estratègica de la modificació del pla

Promotor: Ajuntament d’Ontinyent

Autoritat substantiva: Comissió Territorial d’Urbanisme

Localització: Ontinyent (València)

Número d’expedient: 067/2033-FJY

La Comissió d’Avaluació Ambiental, en la sessió del 21 de novembre de 2022, va adoptar el següent

Acord:

Vista la proposta d’informe ambiental i territorial estratègic de la modificació puntual número 18 del Pla general d’Ontinyent, en els termes següents:

A. Fonaments pels quals se sotmet el pla a avaluació ambiental estratègica

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge (TRLOTUP), que establix (article 46) que seran objecte d’avaluació ambiental i territorial estratègica ordinària els plans i els programes, així com les modificacions d’estos, que s’adopten o s’aproven per una administració pública i l’elaboració i l’aprovació dels quals estiga exigida per una disposició legal o reglamentària o per acord del Consell.

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

En la TRLOTUP s’establix (article 46) que seran objecte d’esta avaluació ambiental i territorial estratègica ordinària els plans i programes, així com les seues modificacions, que s’adopten i aproven per una administració pública i l’elaboració i l’aprovació dels quals vinga exigida per una disposició legal o reglamentària o acord del Consell, complint els supòsits de l’apartat 1 d’este article.

Segons el que estipula l’article 46.3 del TRLOTUP, l’òrgan ambiental determinarà si un pla o un programa ha de ser objecte d’avaluació ambiental i territorial estratègica simplificada o ordinària, en els supòsits que es preveuen en este i tenint en compte els criteris que s’establixen en l’annex VIII de la llei; tot això, amb la consulta prèvia a les administracions públiques afectades i d’acord amb les fases de la tramitació que s’exposen en l’article 50.

B. Document inicial estratègic.

B.1. Documentació aportada

En data 1 d’octubre de 2020, va tindre entrada des de la plataforma Tàctica al Servici d’Avaluació Ambiental Estratègica la modificació puntual número 18 del Pla general d’Ontinyent, motivada per la necessitat de canviar la qualificació i la destinació urbanística d’uns terrenys integrants de la xarxa primària de dotacions (equipament esportiu) a usos terciaris, juntament amb unes dotacions públiques de zones verdes i xarxa viària.

La documentació remesa en suport informàtic consistix en:

– Esborrany del pla.

–  Document inicial estratègic.

– Plànols.

El 18 de novembre de 2020 es notifica l’obertura de l’expedient a l’Ajuntament d’Ontinyent (Expedient 067/4366-DUF).

B.2. Informació territorial

El municipi d’Ontinyent, situat a la comarca de la Vall d’Albaida, a la província de València, té una població de 35.534 habitants (segons l’IVE a 1 de gener de 2016). La superfície del terme municipal és de 125,43 km². Se situa a una altitud de 353 msnm i a una distància de 84,4 km de València.

Limita amb els termes municipals de Fontanars dels Alforins a l’oest; Moixent, Vallada i Aielo de Malferit al nord; Agullent a l’est, i Banyeres de la Mariola, Bocairent i Alfafara al sud.

El terme està flanquejat per dos serralades: al nord, la Solana, i al sud, l’Ombria. Les dos tanquen una àmplia vall central que s’obri cap a l’est, en la qual s’han desenrotllat les activitats urbanístiques, industrials i agrícoles. L’ocupació urbanística s’estén, a més del mateix nucli urbà, en un conjunt bastant extens de segones residències disseminades i amb una densitat elevada.

B.3. Planejament vigent i antecedents

Planejament vigent

D’acord amb la proposta del pla, el planejament vigent actual és el Pla general d’Ontinyent 2007, aprovat definitivament per un acord de la Comissió Territorial d’Urbanisme de València, de data 1 de desembre de 2006, i publicat en el BOP de data 11/04/2007, per Resolució de la directora general d’Ordenació del Territori, de data 8/03/2007.

El Pla general d’Ontinyent va ser avaluat ambientalment mitjançant la declaració d’impacte ambiental acceptable amb condicionants de data 28 de novembre de 2005 (expedient 77/1082-YDJ).

En el pla general vigent, l’àmbit de la modificació està classificat com a sòl urbanitzable. Integra la Xarxa Primària d’Equipaments Públics d’Ús Esportiu-Recreatiu. S’identifica com a 14-PRD en plans i memòria justificativa del pla. Confrontant pel nord, est i oest se situa el sector de sòl urbanitzable residencial de baixa densitat SD-6. Este sector compta amb un pla parcial aprovat definitivament, que va diferenciar entre sòl urbà residencial consolidat i sòl urbanitzable, i que establix l’ordenació detallada dels dos, de la qual cosa resulten les actuals classificacions de sòl en els terrenys limítrofs al 14 PRD.

– Nord: xarxa viària d’UE-1, l sector de sòl urbanitzable residencial extensiu SD-6

– Est: sòl urbà residencial consolidat.

– A l’oest: sòl urbà residencial consolidat.

– Sud: sòl no urbanitzable de protecció de llits i carretera CV-660. Els terrenys limítrofs tenien les següents classificacions en el Pla general:

![](https://dogv.gva.es/publicaciones/imagesSF/2025/2/5/1225177/8_1739260911410_3804430331540928062_imagen.png)

En la memòria justificativa del pla, l’equipament 14-PRD figura en la llista d’elements de la xarxa primària dotacional del Pla general amb el nom «Esportiu Pont del Rei», amb una superfície de 46.696 m², ús esportiu recreatiu (RD) com a no adquirit (NA) i amb la classificació de sòl urbanitzable.

La superfície que figura de 46.696 m² és un error material del pla quan es transcriu la superfície de l’element, que és realment, d’acord amb el mesurament fet sobre els plans del Pla general, de 21.332 m².

El Pla general assigna alguns dels elements de xarxa primària a àrees de repartiment de sòl urbanitzable a fi de la seua obtenció. Altres elements, entre els quals s’inclou el 14 PRD, no estan adscrits a cap sector o àmbit urbanístic per a la seua obtenció i cessió a l’Ajuntament. Així, el 14 PRD figura en la taula dels elements de xarxa primària que no tenen una assignació especifica.

Antecedents

De totes les modificacions puntuals fetes al Pla general que es mencionen en la documentació presentada, la modificació número 14 (ja avaluada ambientalment mitjançant l’expedient 30/1125-EZA, amb IATE emés per un acord de la Comissió d’Avaluació Ambiental, de 31 de gener de 2018) i la present modificació número 18 estan relacionades, ja que produïxen canvis en la superfície de sòl d’edificació privada i les dos afecten la xarxa primària de dotacions, per la qual cosa han d’avaluar-se conjuntament a l’efecte dels estàndard dotacions derivats dels canvis en l’ordenació urbanística, tal com ja indica en la seua memòria i justificació la modificació número 14. La present modificació número 18 modifica la xarxa primària de dotacions del Pla general, igual que la modificació número 14, a la qual complementa.

En la modificació número 14 es produïx increment del sòl dotacional públic i reducció del sòl i edificabilitat d’ús privat. Considerant les dos modificacions en conjunt, es continua produint un increment de les dotacions públiques, els equipaments, la zona verda i la xarxa viària, i una reducció en el sòl privat d’ús terciari, industrial i residencial, per la qual cosa queda justificat que es millora l’EDG del pla en conjunt de les dos modificacions.

B.4. Àmbit i objecte de la modificació

Àmbit

L’àmbit delimitat pel Pla general com a 14-PRD se situa a l’oest del nucli urbà d’Ontinyent, al costat de la carretera CV-660 d’Ontinyent a la Font de la Figuera i Fontanars dels Alforins. Té una superfície de 21.332,22 m² amb uns límits físics identificables al nord amb el camí de la Ponçeta; a l’est, edificacions residencials en sòl urbà; al sud, la carretera CV-660 i el barranc del Rei, i a l’oest, el camí d’accés a la casa La Gloria. Se situa en una zona envoltada per una alta concentració de vivendes unifamiliars de baixa densitat, envoltat per sòl urbà consolidat i el sector de sòl urbanitzable SD-6. Pel camí de la Ponçeta es connecta amb el sector el Pilar, sòl urbà urbanitzat i edificat.

En l’àmbit es troba l’antiga fàbrica del Teular de Morelló i edificacions auxiliars, un complex fabril dels anys cinquanta dedicat a la ceràmica actualment abandonat i declarat en ruïna per l’Ajuntament d’Ontinyent. Al costat de la carretera se situa un centre de transformació d’energia elèctrica en ús. La resta dels terrenys de l’àmbit es troben sense ús actualment.

El sòl dotacional 14-PRD es troba en una zona de predomini d’ús residencial unifamiliar de molt baixa densitat i amb una alta consolidació d’edificació d’ús i tipologia residencial (unifamiliar aïllada en parcel·la). Es tracta de sectors d’ús residencial extensiu amb un IEB i AT molt baix (sobre 0,1 m²t/m²s) i una densitat de vivendes també molt baixa (4 vivi/Ha). Disposa d’accés des del camí de la Ponçeta i un accés directe («entrador») pel sud des de la carretera CV-660.

Objecte

D’acord amb la proposta presentada, l’objecte de la modificació número 18 del Pla general és canviar la qualificació i la destinació urbanística d’uns terrenys integrants de la xarxa primària de dotacions, concretament els identificats com a 14-PRD, que el Pla general qualifica d’equipament esportiu.

Es pretén que eixe sòl, mantenint la seua classificació com a sòl urbanitzable, s’integre en el sector SD-6, canviant la seua qualificació d’equipament esportiu a usos terciaris juntament amb dotacions públiques de zones verdes i xarxa viària, inclosos en la unitat d’execució d’ús terciari.

Com s’ha indicat ja, l’Ajuntament d’Ontinyent, ha dut a terme la modificació número 14, en què fonamentalment ha fet ajustos de planejament que han significat un augment molt significatiu del sòl dotacional i una reducció considerable de sòl amb aprofitament privat.

No obstant això, en esta ocasió, complementàriament al que s’ha tramitat amb anterioritat, es tracta de dotar d’un sòl d’ús terciari, amb una superfície i aprofitament relativament baixos, una àmplia zona de sòl residencial extensiu confrontant. Això significa l’eliminació d’un espai d’equipament de xarxa primària que, en l’actualitat, no es considera necessari atés el temps transcorregut des de l’aprovació del pla i les dotacions municipals esportives ja existents.

B.5. Alternatives proposades i selecció

Alternativa 0. La no aprovació de la modificació i el manteniment de la regulació i la normativa vigent

La modificació 14 ha habilitat més superfície de sòl dotacional en el municipi i menys sòl i edificabilitat terciària. Esta alternativa suposarà que no es recuperarà part de l’edificabilitat terciària que se suprimix amb la modificació 14, que canvia la qualificació d’una parcel·la terciària a equipament de xarxa primària d’ús assistencial.

I tampoc es podrà disposar d’usos terciaris adequats en un entorn en el qual se situen únicament usos residencials de manera molt majoritària, motiu pel qual es voria minvada la disposició de servicis per a la millora de la qualitat de vida de la població.

Alternativa 1. Canviar la qualificació d’equipament públic a ús residencial

Esta alternativa no es considera adequada, ja que el Pla general preveu suficient sòl residencial per a atendre les demandes del municipi en els pròxims anys. Per tant, no és necessari ampliar l’oferta de sòl residencial.

Alternativa 2. Canviar la qualificació d’equipament públic a ús terciari

Esta alternativa produiria un efecte positiu per permetre que en l’ordenació urbanística hi haja sòls específics d’ús terciari que propicien la mescla d’usos i l’existència de servicis que millore la qualitat de vida dels residents. A més, en esta alternativa es pretén millorar la distribució i ampliar l’oferta d’usos en els àmbits de sòl urbà disseminat en els quals predomina, de manera quasi absoluta, l’ús residencial. Tant en els sectors confrontants pendents de desenrotllament com en els entorns urbans desenrotllats pròxims hi ha sòl suficient destinat a equipaments per a satisfer les necessitats que, en relació amb este ús, demanda i requerix la població.

De l’anàlisi de totes les alternatives, es considera l’alternativa 2 com la millor alternativa, per ser la que millor solució dona a la problemàtica urbanística plantejada sense generar noves afeccions territorials o ambientals i, a més, per ser la que dona solució a les diferents problemàtiques que s’aborden amb la modificació.

D’una banda, permet recuperar i mantindre en el Pla general edificabilitat terciària que es va suprimir amb la modificació 14, per a aconseguir en el conjunt de les dos modificacions incrementar el sòl dotacional públic i reduir el sòl i l’edificabilitat privada.

De l’altra, situa i integra eixa edificabilitat terciària en un entorn majoritàriament d’ús residencial al qual li falta una parcel·la d’eixes característiques, la qual cosa genera una integració i interrelació d’usos que és convenient per al teixit residencial.

B.6. Proposta de modificació. Justificació

Així doncs, la proposta de modificació triada complementa la ja avaluada modificació número 14 i consistix en la inclusió de l’àmbit d’equipament de xarxa primària d’ús esportiu 14 PRD de 21.332 m² en el sector de sòl urbanitzable residencial SD-6, i es canvia la seua qualificació d’equipament d’ús esportiu a usos terciaris, zona verda i xarxa viària.

Als nous terrenys inclosos en el sector se’ls aplica el mateix IEB i AT del sector en el qual s’integren (0,1). L’increment d’edificabilitat en el sector serà d’ús exclusiu terciari, per a compensar part de la disminució d’edificabilitat terciària produïda en la modificació número 14 i a l’existència de suficient edificabilitat residencial en l’entorn.

Així doncs, l’abast de la modificació és el següent:

– Inclusió dels sòls de l’equipament de xarxa primària d’ús esportiu 14 PRD, en el sector SDS-6, amb un ús i edificabilitat terciari, mantenint la classificació de sòl urbanitzable.

– Establir l’ordenació detallada dels nous sòls del sector SD-6 delimitant una unitat d’execució canviant la seua qualificació d’equipament esportiu a usos terciaris juntament amb dotacions públiques de zones verdes i xarxa viària. Inclosos en una unitat d’execució d’ús terciari.

Justificació

La modificació número 18 complementa la modificació número 14 perquè manté una xicoteta part de l’edificabilitat terciària que va suprimir la modificació número 14 (s’afigen 2.133 m² davant dels 28.067 m² que suprimix la modificació número 14).

La disminució de l’edificabilitat terciària en la modificació número 14, per a obtindre sòl dotacional, va ser tan gran que és convenient recuperar part d’eixa edificabilitat per a no alterar en excés les edificabilitats i dotacions amb les quals es va aprovar el Pla general.

La modificació diversifica la ubicació d’esta edificabilitat terciària a una localització millor com a complementària d’usos residencials. Se situa esta edificabilitat terciària en una ubicació adequada per a l’ús terciari, una zona en la qual predomina, de manera quasi absoluta, l’ús residencial, unifamiliar de molt baixa densitat, en sectors d’ús residencial extensiu «SD», que va classificar el Pla general amb un IEB i AT molt baix de 0,1 m²t/m²s i una densitat de vivendes també molt baixa de 4 viv/Ha.

En estos sectors hi ha una alta consolidació d’edificació d’ús i tipologia residencial i l’ordenació detallada aprovada en estos àmbits no ha configurat ni previst, en la majoria dels casos, espais, entorns i recorreguts idonis per a implantar l’ús terciari. No obstant això, es considera convenient que hi haja sòls específics d’ús terciari que propicien la mescla d’usos amb el residencial. L’aprovació de la modificació habilitarà una illa d’usos terciaris que complementen els usos residencials predominants.

Situar esta xicoteta àrea d’usos terciaris amb fàcil accessibilitat per als sectors de sòl residencial extensiu, ajudar la descongestió del sòl urbà, i millorar la mobilitat sostenible dins de la població, pel fet de localitzar usos terciaris al costat de zones residencials que no en tenen.

Pel que fa a l’ús esportiu, este estarà suficientment cobert en el municipi. D’altra banda, la densitat residencial d’entorn en què se situen actualment els terrenys és molt baixa en relació a la gran superfície d’ús d’equipament prevista. A més, en els sectors pendents de desenrotllament confrontants i en els entorns urbans desenrotllats pròxims hi ha sòl suficient destinat a equipaments per a satisfer les necessitats que, en relació a este ús, demanda i requerix la població.

|  |  |  |  |
| --- | --- | --- | --- |
| Modificació número 18 «14-PRD» Pla general d’Ontinyent | | | |
| *Dades quantitatives resultants* | | | |
|  | *Ordenació*  *Vigent* | *Ordenació*  *Proposta* | *Diferència* |
| Equipaments públics | 21.332 m² | 0 m² | -21.332 m² |
| Espais lliures | 0 m² | 1.817 m² | 1.817 m² |
| Viari | 0 m² | 5.298 m² | 5.298 m² |
| Total dotacional públic | 21.332 m² | 7.115 m² | -14.217 m² |
|  |  |  |  |
| Sòl terciari | 0 m² | 14.217 m² | 14.217 m² |
| Total sòl privat | 0 m² | 14.217 m² | 14.217 m² |
|  |  |  |  |
| Total sòl | 21.332 m² | 21.332 m² | 0 m² |
|  |  |  |  |
| Edificabilitat terciària | 0 m² | 2.133 m² | 2.133 m² |
| Total edificabilitat privada | 0 m² | 2.133 m² | 2.133 m² |

  

Per tant, en la modificació de l’ordenació estructural s’elimina l’equipament dotacional, que s’integra en els terrenys del sector SD-6. Este sector compta amb un pla parcial aprovat definitivament per acord del Ple de l’Ajuntament, de data 3 de maig de 2011, publicat en el BOP, de data 9 de juny de 2011.

|  |  |  |  |  |
| --- | --- | --- | --- | --- |
| *Paràmetres de la modificació de l’ordenació estructural* | | | | |
| *Ordenació estructural vigent* | |  | *Ordenació estructural modificada* | |
| *Sòl urbanitzable* | *Superfície* |  | *Sòl urbanitzable* | *Superfície* |
| Sector sd-6 | 92.496,18 m² |  | Sector sd-6 | 113.828,40 m² |
| Eq. Xarxa primària 14-prd | 21.332,22 m² |  | Eq. Xarxa primària 14-prd | 0 m² |
| Total | 113.828,40 m² |  | Total | 113.828,40 m² |
|  |  |  |  |  |
| *Sector de sòl urbanitzable* | *Sd-6* |  | *Sector de sòl urbanitzable* | *Sd-6* |
| Superfície computable | 92.496,18 m² |  | Superfície computable | 113.828,40 m² |
| *Ordenació estructural vigent* | |  | *Ordenació estructural modificada* | |
| IER | 0,1 |  | IER | 0,0813 |
| IET | 0 |  | IET | 0,0187 |
| IEB | 0,1 |  | IEB | 0,1 |
| Edificabilitat residencial | 9.249,62 m² |  | Edificabilitat residencial | 9.249,62 |
| Edificabilitat terciària | 0 m² |  | Edificabilitat terciària | 2.133,22 |
| Edificabilitat total | 9.249,62 m² |  | Edificabilitat total | 11.382,84 |
| A.T. | 0,10 |  | A.T. | 0,10 |

  

La inclusió dels terrenys del 14-PRD en el sector SD-6 suposarà augmentar la superfície del sector i la seua edificabilitat total. Es mantindrà l’IEB i l’AT del sector actual de 0,1. L’increment d’edificabilitat serà d’edificabilitat terciària, i es mantindrà, per tant, sense canvis l’actual edificabilitat residencial

Normativa urbanística

Les normes urbanístiques del Pla parcial del sector SD-6 no preveuen una zona d’ordenació terciària, motiu pel qual s’establix esta en la present modificació. S’identifica com a terciària edificació oberta SD-6 «TEA SD-6», i la seua regulació serà la següent:

Zona d’ordenació terciària edificació oberta TEA SD-6.

Alineacions: les alineacions són les determinades gràficament en el corresponent pla d’ordenació.

Parcel·la mínima: Les condicions de parcel·la mínima seran:

– Superfície: 4.000 m²

– Façana mínima: 25 m.

– Cercle inscriptible: 25 m.

Soterranis: s’admet la construcció d’una planta de soterrani, referida a la rasant natural del terreny, amb una superfície no superior al 60 % de la parcel·la. Els soterranis hauran de tindre la cara inferior del forjat del sostre a menys de 0,80 m per damunt de la rasant del carrer o de la rasant natural del terreny. En els carrers amb pendent no es permet en cap punt de la façana que el nivell de la cara inferior del forjat de sostre supere una altura d’1,2 m respecte de la rasant del carrer o la rasant natural del terreny.

Nombre màxim de plantes: el nombre màxim de plantes per a la zona s’establix en 2, sense permetre’s àtics. Les edificacions i instal·lacions secundàries, separades de l’edificació principal, tindran una altura màxima d’una planta.

Altures: l’altura de cornisa màxima és de 8,5 m, excepte per a elements de la instal·lació que requerisquen més altura en funció de les seues característiques concretes. L’altura total màxima serà de 12 m, 3,5 m superior a l’altura de la cornisa de l’edifici.

Altura de planta baixa: l’altura mínima de la planta baixa serà de 4,5 m i l’altura màxima, de 5,5 m.

Entreplantes: no s’autoritzen.

Edificabilitat: l’edificabilitat neta en parcel·la serà de 0,15 m²c/m²s. L’edificabilitat màxima en l’illa terciària TEA-1 serà 2.133,22 m²c.

Reculades de l’edificació: mínim de 5 m a totes les alineacions de la parcel·la. I 40 m al barranc del Rei i a la CV-660.

Ocupació de parcel·la: Ocupació màxima de parcel·la: 30 % de la parcel·la per a l’edificació principal i 10 % de la parcel·la per a les edificacions secundàries. Es consideren edificacions secundàries les de les instal·lacions tècniques vinculades a l’activitat principal.

La superfície destinada a l’edificació i a altres usos que exigisquen paviment no podrà excedir el 60 % de la superfície total de la parcel·la. En esta xifra s’inclouen els elements que no consumixen edificabilitat, com ara instal·lacions i paviments descoberts.

Haurà de situar-se una zona lliure i enjardinada en parcel·la al costat de la zona verda i l’annex viaris per als vianants al sud de la parcel·la.

Altres condicions:

a. En funció dels usos i les activitats per a implantar es podrà exigir l’establiment o la millora de condicions específiques referides a la volumetria, les condicions d’accés i aparcament o les instal·lacions i els servicis urbanístics.

b. Els espais lliures de parcel·la es tractaran amb jardineria i arbratge, i mantindran sensiblement el nivell natural de les terres. Els abancalaments que hagen de fer-se hauran de respectar en la mesura del possible els perfils originals del terreny. Són aplicables les condicions establides pels articles 2.28 i 2.29 de les normes del Pla general.

Tanques: els tancaments de parcel·la no són obligatoris. L’altura màxima dels tancaments que donen a vials, camins o sendes i elements dotacionals serà tal que en cap cas es depasse l’altura de 3,00 m mesurats des de la cota natural del terreny en este límit. L’altura màxima dels tancaments de la resta de límits no superarà els 1,50 m mesurats des de la cota natural del terreny en este límit, i es podrà continuar mitjançant reixats metàl·lics calats, tanques, etc., fins a una altura màxima de 3 m.

Els tancaments hauran de tindre un tractament i acabats de bona qualitat, d’acord amb el corresponent a les façanes exteriors. Són aplicables, així mateix, les condicions estètiques i de tancat establides per a la zona d’ordenació AIS.

Condicions d’ús:

Ús dominant: terciari, excepte Tco3, Tre2 i Tre3, que estan prohibits.

Usos compatibles:

– Rcm. residencial comunitari.

– Dad. assistencial.

– Ded. educatiu-cultural.

– Ddp. esportiu

Tots els dotacionals públics segons la seua ordenació específica.

La resta dels usos es consideren incompatibles amb l’ordenació.

C. Possibles efectes sobre el medi ambient

D’entrada, l’àmbit que es planteja tant en el planejament vigent com en la proposta presentada correspon a un sòl urbanitzable que ja va ser avaluat ambientalment mitjançant declaració d’impacte ambiental (expedient 77/7942-FWX), motiu pel qual hauran de considerar-se els efectes sobre el medi ambient produïts per la modificació dels usos i les noves edificacions per a considerar.

De manera general, a l’efecte de l’ocupació del terreny, el SIOSE establix en la major part de l’àmbit una zona industrial aïllada (antiga fàbrica) amb un 40 % del sòl ocupat per naus i un 60 % lliure d’edificació. A l’oest de la zona anterior s’inicia la transició cap a un sòl agrícola format per un mosaic discontinu d’olivar i vinya, amb una mica de sòl segellat per vials i edificacions. Al sud i a l’est, entre la CV-660 i la zona industrial, se situa al sud una zona de transició cap al llit del barranc del Rei més forestal amb arbratge i matoll, així com un discontinu de transició cap a zones urbanitzades en l’accés per l’est.

En el límit sud de l’àmbit proposat se situa el barranc del Rei, que si bé no presenta, d’acord amb la cartografia GVA ni la de l’SNZI, risc d’inundabilitat, s’haurà de tindre en compte tant el domini públic com les zones de servitud i policia del llit, en les quals s’hauran de limitar els usos i les edificacions d’acord amb la normativa vigent.

Des del punt de vista forestal, el PATFOR de la part sud de l’àmbit, en el llit i la ribera del barranc del Rei hi ha terreny forestal que està qualificat pel pla d’acció territorial de forestal estratègic, per la qual cosa, si bé és una superfície reduïda, haurà de tindre’s en consideració en l’anàlisi ambiental.

Respecte a la consideració del medi físic, els terrenys presenten una erosió potencial que varia des de molt alta (>100 Tn/Ha./any), en la zona sud pròxima al llit, fins a baixa (7-15 Tn/Ha/any), en la zona nord ocupada per l’antiga fàbrica. D’altra banda, quant a l’erosió actual, oscil·la entre alta (40-100 Tn/Ha./any) en el llit i zona sud, molt baixa (0-7 Tn/Ha/any) en la zona oest i molt baixa (0-7 Tn/Ha/any) en la zona est. No hi ha risc per lliscaments i despreniments en l’àmbit. La fisiografia oscil·la entre els vessants accentuats en la part sud que coincidixen amb el llit fins al terreny fortament ondulat de la zona ocupada per les naus. Litològicament, prevalen els cudols, les graves, les arenes i les argiles pràcticament en tot l’àmbit, excepte en la part més pegada al llit, a on el terreny és fonamentalment de tipus margós.

Es determina, amb tot, una capacitat d’ús del sòl moderada classe C en general, que arriba a ser molt baixa en la transició a l’àmbit del llit.

Pel que fa al viari, l’àmbit proposat limita en tota la part sud-est amb la CV-660, per la qual cosa haurà de tindre’s en compte les servituds, les zones de protecció i reserva i, en última instància, l’afecció al viari produïda pels accessos a l’àmbit amb el nou ús terciari que es proposa.

D. Consultes realitzades

Per part de la direcció general competent, com a òrgan ambiental, s’ha sotmés a consultes el document inicial estratègic, segons el que es disposa en l’article 53 del TRLOTUP, a fi de definir el contingut de l’estudi ambiental i territorial estratègic (EATE), a les següents administracions perquè, si ho estimen oportú, formulen suggeriments a este:

|  |  |  |
| --- | --- | --- |
| *Consulta* | *Informe* | *Administració consultada* |
| 20.11.20 | 12.07.21 | Conselleria de Política Territorial, Obres Públiques i Mobilitat.  Direcció Territorial de València. Servici d’Urbanisme. |
| 20.11.20 | 21.09.22 | Conselleria de Política Territorial, Obres Públiques i Mobilitat.  DG de Política Territorial. Servici d’Infraestructura Verda i Paisatge. |
| 20.11.20 | 19.10.22 | Conselleria de Política Territorial, Obres Públiques i Mobilitat.  DG de Política Territorial. Servicis d’Ordenació del Territori. ETCV |
| 20.11.20 | 11.01.22 | Conselleria de Política Territorial, Obres Públiques i Mobilitat.  Subdirecció General de Mobilitat Servici de Planificació. |

  

Nota: Els informes rebuts es publicaran en el web

[https://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica](file:///C:/Users/D57961264B/Downloads/%3chttps:/agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica%3e)  juntament amb el document ambiental corresponent.

E. Identificació i valoració dels possibles efectes significatius sobre el medi ambient

Analitzat el document inicial estratègic i els informes rebuts, s’efectua la valoració dels possibles efectes de la present modificació puntual número 18 del Pla general d’Ontinyent, seguint els criteris de l’annex VIII del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge.

Així, tenint en consideració les característiques de la modificació, per esta es pretén incloure els sòls de l’equipament de xarxa primària d’ús esportiu 14 PRD, en el sector SD-6, amb un ús i edificabilitat terciària, mantenint la classificació de sòl urbanitzable, així com establir l’ordenació detallada dels nous sòls del sector SD-6 delimitant una unitat d’execució, canviant-ne la qualificació d’equipament esportiu a usos terciaris juntament amb dotacions públiques de zones verdes i xarxa viària, inclosos en una unitat d’execució d’ús terciari.

Dit això, de l’anàlisi del visor cartogràfic GVA i els informes rebuts s’observa que no hi ha afecció a espais naturals protegits o Xarxa Natura 2000. Si bé hauran de tindre’s en compte les següents consideracions tant de tipus legal com ambiental que descriurem ara:

Urbanisme.

El Servici Territorial d’Urbanisme, en l’ofici de remissió de la documentació a l’òrgan ambiental firmat el 12 de juliol de 2021, conclou que, vist el contingut del pla proposat, en l’àmbit de les seues competències no es derivaran efectes significatius sobre el medi ambient en matèria d’ordenació estructural, si bé, revisat el document per a fases posteriors del procediment, s’haurà de tindre en compte, entre altres qüestions que s’assenyalen, el següent:

– El pla haurà de justificar l’equidistribució de càrregues i beneficis segons l’article 75.1 del TRLOTUP i, així mateix, justificar les reserves de sòl dotacional d’acord amb l’annex IV del mateix text.

– S’hauran d’incorporar les fitxes urbanístiques del sector, de conformitat amb l’annex V.

– Haurà d’aclarir-se la representació gràfica del sector i les unitats d’execució.

– S’haurà d’aportar un estudi de viabilitat econòmica i una memòria de sostenibilitat econòmica.

– S’haurà d’incorporar des de l’inici la perspectiva de gènere, d’acord amb l’annex XII del TRLOTUP

Infraestructura Verda i Paisatge

D’acord amb l’informe, de data 21 de setembre de 2022, del Servici d’Infraestructura Verda i Paisatge, analitzada la documentació, s’informa el següent per a la modificació:

– La modificació puntual objecte d’este informe tindrà incidència en el paisatge, ja que suposa un canvi d’ús, la introducció de nous elements arquitectònics associats a este i la modificació dels aprofitaments existents.

– Esta incidència no serà significativa si s’establixen condicions per al desenrotllament de l’àmbit que garantisquen la preservació del caràcter i les condicions de percepció del paisatge existent, per la qual cosa no es requerix l’elaboració d’un instrument de paisatge.

– Sense perjuí que la modificació del pla haja d’incorporar uns criteris i condicions de paisatge que aconseguisquen una integració adequada de les edificacions proposades.

– S’haurà de mantindre una definició i qualitat adequades de les noves vores urbanes, procurar la transició entre el paisatge i la ciutat i el seu entorn, així com preservar la singularitat paisatgística i la identitat visual del lloc.

– S’hauran d’incorporar en la normativa nous criteris d’edificació, paràmetres rellevants per a la configuració del paisatge, a fi que les noves edificacions no alteren el caràcter i les condicions de la percepció del paisatge.

– S’hauran de concretar en la normativa reguladora els paràmetres urbanístics del sector (color, materialitat, etc.).

– Haurà de definir-se la infraestructura verda a escala de la modificació puntual, tant gràficament com normativament, i es completarà amb la definida a escala urbana.

ETCV

El Servici de Planificació Territorial, en el seu informe de compatibilitat de la modificació del pla amb l’ETCV, de data 19 d’octubre de 2022, fa una valoració de la documentació aportada, entre altres qüestions, pel que fa al compliment de l’ETCV sobre la base dels aspectes següents:

+ Aspectes quantitatius:

– Com que la modificació proposada únicament implica l’adscripció d’una parcel·la d’ús terciari al sector SD-6 (AIS) d’ús dominant residencial, se centra l’informe en l’anàlisi quantitativa del sòl residencial.

– En esta anàlisi, l’informe assenyala que, independentment de la grandària de la parcel·la que es pretén incloure en el sector mencionat (21.332,22 m²s) o dels sòls urbans vacants que puga haver-hi en el municipi, el sòl urbanitzable residencial ja supera per si mateix la superfície màxima de 540.650 m² establida en l’ETCV per a creixements residencials.

– Per tant, l’adscripció de 21.332, 22 m² al sector residencial SD-6 proposada en la modificació puntual no supera per si mateixa el límit de creixement màxim de sòl residencial que proposa l’ETCV per a la totalitat del municipi.

– No obstant això, sí que suposa un increment en el còmput de sòl urbanitzable residencial del municipi d’Ontinyent, per la qual cosa l’aprovació d’esta modificació puntual limitaria el creixement màxim de sòl residencial a 519.318 m², a l’efecte de compliment de l’ETCV.

+ Aspectes qualitatius:

– L’àmbit de la proposta situa un sòl urbanitzable residencial qualificat de terciari al costat d’una zona de vegetació espessa, que confronta amb la carretera CV-660, al costat del barranc del Rei, que afecta una superfície inclosa en el PATFOR. Este barranc del Rei es troba inclòs dins del Paratge Natural Municipal de la Serra de l’Ombria-Pou Clar (encara que l’àmbit se situa fora d’este).

– Haurà de tindre’s en compte la directriu 44.3 de l’ETCV que proposa la construcció d’edificacions a menys de 20 m de la ribera dels llits dels corredors fluvials, i es podrà elevar esta franja a 50 m quan els connectors transcórreguen per sòls urbanitzables i no urbanitzables.

– Així mateix, haurà de tindre’s en compte la directriu 52 de l’ETCV que inclou entre els seus criteris paisatgístics la necessitat de definir adequadament les vores urbanes i els espais de transició entre usos, així com la integració paisatgística i visual de les noves implantacions en el territori quant a volumetries, materials i colors.

Planificació de carreteres – GVA

Fet un estudi de la proposta de modificació per part del Servici de Planificació de la Conselleria de Política Territorial, Obres Públiques i Mobilitat, s’emet un informe de data 8 de setembre de 2020, amb caràcter desfavorable, si bé podria considerar-se compatible sempre que:

– En la zona de protecció de carretera de la CV-660, establida en 25 m per la Llei 6/1991, de carreteres de la Comunitat Valenciana, han de respectar-se les limitacions prescrites en l’article 33.

– En estes zones no podran fer-se obres, ni es permeten més usos que aquells que siguen compatibles amb la seguretat viària, amb autorització prèvia, si és el cas, de l’administració titular de la via.

– No s’admet en esta zona la nova construcció de cap edificació.

– S’ha d’aportar una solució d’ACCÉS que complisca la norma 0.6-L.K. Traçat.

– L’estudi d’accessos tindrà en compte la intensitat i la tipologia del trànsit generat per l’activitat, la seua repercussió en la via, la compatibilitat amb l’ús residencial, cosa que no ha d’afectar la funcionalitat ni la seguretat de la carretera autonòmica CV-660.

F. Determinació de l’existència d’efectes significatius

La proposta de modificació número 18, d’acord amb l’esborrany presentat, es complementa amb la modificació número 14 ja avaluada ambientalment (expedient 30/9917-RQF), en la mesura en què esta va canviar la qualificació d’una illa de l’ordenació detallada del sector d’ús terciari del depòsit duaner per un equipament públic d’ús assistencial (64 QS) pertanyent a la xarxa primària. Segons la proposta presentada, esta modificació hauria de ser complementària a la present modificació número 18 que a sensu contrario substituïx un equipament esportiu en xarxa primària per un sòl terciari adscrit al sector D6 de sòl urbanitzable.

A l’efecte de l’avaluació ambiental que ens ocupa, esta situació no deixa de ser una qüestió urbanística que ha de resoldre l’òrgan competent, si bé haurà d’exigir-se el compliment de l’ETCV d’acord amb les directrius del servici competent en planificació territorial.

En este sentit, l’òrgan ambiental autonòmic és competent en la mesura en què afecta l’ordenació estructural (article 21 del TRLOTUP) en afectar la xarxa primària; la delimitació de perímetres d’afecció i protecció; la delimitació d’àmbits de planejament urbanístic diferenciat, així com els criteris generals per a la determinació de les àrees de repartiment i l’aprofitament tipus, entre altres qüestions.

Això no evita que, encara que la modificació de la qualificació es mantinga sobre sòl urbanitzable, l’avaluació ambiental dels instruments de planejament urbanístic que, en el desenrotllament de planejament avaluat ambientalment, afecten exclusivament l’ordenació detallada del sòl urbanitzable tindrà com a òrgan ambiental l’Ajuntament.

Dit això, la present modificació suposa un canvi a ús terciari de l’actual equipament esportiu de xarxa primària, per la qual cosa han d’analitzar-se els efectes sobre el medi ambient que genera la implantació de l’ús. D’acord amb el punt 6 «Zona d’ordenació terciària» de l’esborrany de la modificació puntual, la consideració d’usos que es proposa d’acord amb els permesos en el Pla general:

– Ús dominant: Terciari. Excepte Tco3, Tre2 i Tre3. La qual cosa permet:

– Terciari comercial (Tco):

– Tco1 Comercial compatible amb la vivenda.

– Tco1a Superfície de venda no superior a 200 m².

– Tco1b Superfície de venda major de 200 m² i no superior a 600 m².

– Tco2   Comercial de compatibilitat limitada en zones residencials i superfície de venda major de 600 m² i no superior a 1.500 m².

– Terciari hoteler (Tho)

– Tho1 Hotels, hostals, pensions.

– Tho2 Campaments.

– Terciari oficines (Tof)

– Tof1 Oficines d’empreses.

– Tof2 Despatxos professionals.

– Terciari recreatiu (Tre)

– Tre1 Aforament no superior a 100 persones.

– Tre4 Aforament major de 1.000 persones.

La resta d’usos (s’entén que arreplegats en les NU del Pla general o la normativa del Pla parcial que desenrotlla el sector SD-6) es consideren en la proposta de la modificació del pla incompatibles.

Dit això, i a costa dels criteris determinats per l’òrgan competent en ETCV, a priori la modificació d’un ús dotacional esportiu a un ús terciari de concreció bastant ambigua condiciona i exigix que la proposta de modificació del pla determine una major concreció dels usos i la seua compatibilitat, que determinarà tant la seua implantació en l’àmbit físic com els efectes que puguen produir, ja que tant des del punt de vista del consum de recursos, sanejament i depuració d’aigües residuals, contaminació atmosfèrica, accessos, etc., per als quals hauria de justificar-se d’acord amb la planificació prevista o bé amb mesures preventives i correctores que deguen incorporar-se en la present modificació.

En este sentit, i entrant ja en l’anàlisi ambiental, la proposta s’emmarca en un sòl urbanitzable limitat al sud per un llit, per la qual cosa s’entén que l’afecció a este avaluada ambientalment en el seu moment no es veu afectada per la modificació proposada i, si és el cas, haurà de mantindre’s el compliment de la protecció del domini públic hidràulic, zona de servitud i policia, subministrament de recursos hídrics i abocament d’aigües pluvials i residuals, per la qual cosa haurà de comptar amb informe favorable de l’organisme de conca previ a l’aprovació definitiva.

De la mateixa forma, la mínima afecció que es produïx pel sector de sòl urbanitzable en el límit sud de l’àmbit sobre sòl forestal estratègic, ja avaluada anteriorment en el pla general i compatible amb el dotacional previst en el seu moment, ha de comptar amb el vistiplau del servici competent en ordenació forestal previ a l’aprovació definitiva del pla, en funció dels usos compatibles que s’establisquen finalment.

Quant a l’afecció territorial, d’acord amb l’informe del servici competent en matèria de planificació territorial, l’adscripció de 21.332 m² al sector residencial SD-6 suposa un increment del còmput de sòl urbanitzable residencial en el municipi d’Ontinyent, per la qual cosa limitaria el creixement màxim de sòl residencial a 519.318 m² a l’efecte del compliment de l’ETCV.

Pel que fa a la incidència paisatgística, com indica l’informe del servici competent, l’actuació plantejada tindrà incidència en el paisatge, tant pel canvi d’ús com per la introducció de nous elements arquitectònics i modificació dels aprofitaments existents. No es requerix per part del servici competent l’elaboració d’un instrument de paisatge, però sí la incorporació d’uns criteris i condicions que aconseguisquen la integració de l’ordenació i les edificacions proposades. Hauran d’incorporar-se a la normativa, a fi de limitar-ne la incidència sobre el paisatge, nous criteris d’edificació, així com paràmetres urbanístics del sector.

Quant a la infraestructura verda, haurà de definir-se a l’escala de la modificació puntual, formarà part de l’ordenació estructural i es completarà posteriorment en el seu moment per la definida a escala urbana, com a part de l’ordenació detallada.

Quant a la planificació viària, d’acord amb l’informe del servici competent, hauran de respectar els 25 m de zones de protecció, en què no podran fer-se obres ni altres usos a banda dels compatibles amb la seguretat viària, que en tot cas hauran de ser autoritzats. Esta delimitació sembla estar definida en els plans que s’adjunten, si bé hauran de delimitar-se i definir les construccions i els usos tal com assenyala l’informe de l’òrgan competent. En esta línia, no s’admet la nova construcció de cap edificació.

D’altra banda, s’ha d’aportar un estudi d’accessos que analitze alternatives i definisca correctament l’accés al nou sòl terciari, tenint en compte la intensitat i tipologia del trànsit generat per la nova activitat, per la qual cosa l’ús haurà d’estar perfectament definit, ja que en cap cas, com assenyala l’informe, ha d’alterar ni la funcionalitat ni la seguretat de la Cv-660.

G. Valoració ambiental d’acord amb els criteris de l’annex VII del TRLOTUP.

Segons establix l’article 46 de la TRLOTUP, l’òrgan ambiental ha de determinar si un pla o la seua modificació ha de ser objecte d’avaluació ambiental i territorial si es determina l’existència d’efectes significatius en el medi ambient, tenint en compte els criteris establits en l’annex VIII, si és el cas, amb consulta prèvia a les administracions públiques afectades, i amb les consideracions a les quals es referix l’article 53 del TRLOTUP.

1. Per les característiques dels plans i programes:

– No presenta a priori, complint amb les determinacions que s’incorporaran en el present informe, problemes ambientals significatius sobre espais naturals protegits o Xarxa Natura 2000. A més, contribuïx a promoure el desenrotllament sostenible, ja que de manera complementària amb la modificació número 14, condicionat a l’aprovació de les dos, es mantindria l’equilibri d’estàndards dotacionals i sòls terciaris.

– Quant a consum de recursos (subministraments d’aigua, energia, xarxa de sanejament i accessos), considerant que es troba dins del que s’admet dins del planejament vigent, únicament es requerirà justificar que efectivament per als nous usos s’adequa als mitjans legalment establits per a subministrament d’aigua potable, sanejament i depuració d’aigües residuals o gestió de residus.

– La incidència en el model territorial és pràcticament nul·la i s’ajusta a les determinacions del pla i sempre subjecte al canvi d’ús en la zona proposada, ja que el sòl terciari s’adscriu al sector SD-6 de sòl urbanitzable.

2. Per les característiques dels efectes i de l’àrea probablement afectada:

– En l’entorn perfectament delimitat i els usos degudament justificats i concordes al pla general, es preveu que la magnitud i l’abast dels possibles efectes a causa del canvi del sòl dotacional pel nou sòl terciari siguen reduïts a escala municipal.

– No es preveuen riscos per a la salut humana o el medi ambient de la modificació del planejament.

– El valor i la vulnerabilitat de l’àrea probablement afectada no afecta, d’acord amb els informes rebuts i complint les directrius exposades en l’informe, espais naturals ni patrimoni paisatgístic, tenint en compte açò, es manté la classificació de sòl urbanitzable i el nou ús terciari és compatible, complint les directrius del present informe.

En vista de la documentació presentada, de conformitat amb els criteris de l’annex VIII del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge (TRLOTUP), considera:

Que de la modificació puntual número 18 del Pla general d’Ontinyent no es deriven problemes ambientals significatius, segons s’extrau de les dades i la cartografia disponibles, i específicament des dels aspectes objecte d’estudi, tal com s’ha informat, i tenint en compte les directrius exposades.

Així doncs, es pot determinar, respecte de la modificació puntual número 18 del Pla general d’Ontinyent, que el procediment d’avaluació simplificada és suficient per a determinar que la modificació no presenta efectes significatius sobre el medi ambient.

H. Proposta d’acord

Atés el que establix l’article 53.2.b del TRLOTUP, i com que la modificació puntual avaluada no té efectes significatius en el medi ambient i el territorial i se sotmet al procediment simplificat d’avaluació:

D’acord amb el que s’ha exposat, es resol:

Emetre un informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual número 18 del Pla general d’Ontinyent d’acord amb els criteris de l’annex VIII del TRLOTUP, per no tindre efectes significatius sobre el medi ambient, motiu pel qual correspon continuar la tramitació d’esta modificació tenint en compte la seua normativa sectorial, sempre que s’ajuste al que descriu la documentació presentada, així com al que s’establix en la legislació vigent, en els informes emesos al respecte, amb el compliment de les determinacions següents:

– D’acord amb l’informe del servici competent en matèria de planificació territorial, es limitarà el creixement màxim de sòl residencial d’acord amb l’ETCV a 519.318 m².

– En matèria paisatgística s’incorporaran les directrius exposades en l’informe del Servici d’Infraestructura Verda i Paisatge, sobretot referent a la incorporació a la modificació del pla de criteris d’ordenació i integració paisatgística, així com la definició de la infraestructura verda en l’àmbit de la modificació, i s’obtindrà un informe favorable del servici competent previ a l’aprovació definitiva.

– L’Ajuntament haurà d’analitzar si la modificació de la qualificació del dotacional esportiu en el sòl terciari suposa un increment del consum de recursos hídrics i, en eixe cas, justificar que disposa de recursos hídrics propis necessaris per a atendre la demanda.

– S’atendran les determinacions de l’informe del Servici de Planificació, respecte a la carretera autonòmica CV-660, respecte al manteniment de la zona de reserva i protecció d’esta via. Es redactarà un estudi d’accessos al nou sòl terciari des de la CV-660, i s’obtindrà un informe favorable del servici competent abans de l’aprovació definitiva.

– El Servici d’Ordenació i Gestió Forestal emetrà un informe abans de l’aprovació definitiva sobre la no afecció al sòl forestal estratègic.

Segons establix l’article 53.7 del TRLOTUP, l’informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha procedit a l’aprovació de la modificació puntual número 18 del Pla general d’Ontinyent en el termini màxim de quatre anys des de la seua publicació. En este cas, el promotor haurà d’iniciar novament el procediment d’avaluació ambiental i territorial estratègica simplificada de la modificació.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

En vista de tot el que s’ha dit, la Comissió d’Avaluació Ambiental acorda: Emetre un informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual número 18 del Pla general d’Ontinyent, amb el compliment de les determinacions que s’inclouen en l’informe mencionat.

Notificar als interessats que, contra esta resolució, com que no és un acte definitiu en via administrativa, no es pot interposar cap recurs, fet que no és inconvenient perquè es puguen utilitzar els mitjans de defensa que en el seu dret consideren pertinents.

Vos ho notifique perquè en tingueu coneixement i als efectes oportuns.

La qual cosa se certifica amb anterioritat a l’aprovació de l’acta corresponent i a reserva dels termes precisos que se’n deriven, tal com ho autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 23 de novembre de 2022. El secretari de la Comissió d’Avaluació Ambiental: José del Valle Arocas».

  

València, 31 de gener de 2025

Miguel Ángel Ivorra Devesa

Director general